Stiftelsen ”Økonomisk og administrativt forskningsfond i Midt-Norge”

VEDTEKTER

(Vedtatt på styremøte i HiST Kompetanse AS den 3. sept 2004.)

§ 1 – Bakgrunn

Stiftelsen er opprettet ved bidrag fra HiST Kompetanse AS som er 100% eid av Høgskolen i Sør-Trøndelag.

§ 2 – Stiftelsens navn

Stiftelsens navn er ”Økonomisk og administrativt forskningsfond i Midt-Norge”.

§ 3 - Kontor

Stiftelsens forretningskontor er i Trondheim kommune.

§ 4 – Formål
Økonomisk og administrativt forskningsfond i Midt-Norge er en allmennyttig stiftelse som har som formål å støtte økonomisk, næringslivsretta og administrativ forskning og kompetanseutvikling av betydning for landsdelens økonomiske og velferdsmessige utvikling. Stiftelsen skal vektlegge landsdelens spesielle næringsmessige forutsetninger og utfordringer ved utdeling av midler. Stiftelsen kan også gi støtte til økonomisk og administrativ forskning omkring offentlige tjenestetilbud. Stiftelsen vil ha en særskilt oppgave i å støtte opp under forskning som kan bidra til å utnytte og videreutvikle kompetansemiljøet i Midt-Norge til styrket økonomisk vekst i landsdelen. 

Stiftelsen skal støtte opp under forskning og kompetanseutvikling i tilknytning til høyere økonomisk-administrativ utdanning i Midt-Norge, men skal ikke finansiere permanent virksomhet som normalt dekkes av bevilgninger over statsbudsjettet. Stiftelsen kan imidlertid finansiere permanente tiltak for en tidsbegrenset periode for å bygge opp virksomhet som etter en oppbyggingsperiode skal budsjettfinansieres.
§ 5 – Arbeidsoppgaver – utdelinger

Utdeling av midler foretas av stiftelsens styre. Utdelingen skal være i samsvar med stiftelsens formål. Stiftelsen kan gi støtte til for eksempel faglige seminar, forskersymposia, gjesteprofessorat, tidsbegrensete gaveprofessorat, forskningsprogram, kompetanseoppbygging, prosjekt innen innovasjon og entreprenørskap. Det er en viktig oppgave for fondet å styrke kontakten mellom næringsliv og utdanningsinstitusjonene.

§ 6 – Grunnkapital

Stiftelsens grunnkapital skal være kr. 100.000,-. 
Styret i stiftelsen avgjør om senere bidrag/gaver til stiftelsen og stiftelsens avkastning/overskudd skal legges til grunnkapitalen, utdeles eller overføres til frie fond.
Stiftelsens kapital skal forvaltes på en forsvarlig måte, slik at det til enhver tid tas tilstrekkelig hensyn til sikkerheten og mulighetene for å oppnå en tilfredsstillende avkastning for å ivareta stiftelsens formål.

§ 7 – Styrets sammensetning
Selskapets styre skal ha fra tre til sju medlemmer.  Styret velges for en periode på fire år om gangen. Styrets leder og de øvrige styremedlemmene velges av Høgskolestyret for HiST. Et flertall av styret skal komme fra Høgskolen i Sør-Trøndelag. 

§ 8 – Styres saksbehandling
Styrets leder skal sørge for behandling av aktuelle saker som hører inn under styret. Styremedlemmene og daglig leder kan kreve at styret behandler bestemte saker. Styremøter og annen styrebehandling varsles på hensiktsmessig måte og med nødvendig frist. 

Styret skal behandle saker i møte, hvis ikke styrets leder finner at saken kan forelegges skriftlig eller behandles på annen betryggende måte. 

Styrets leder skal sørge for at styremedlemmene så vidt mulig kan delta i en samlet behandling av saker som behandles uten møte. Styremedlemmene og daglig leder kan kreve møtebehandling. 

Styrebehandlingen ledes av styrelederen. Deltar verken styrelederen eller varalederen, velger styret en leder for styrebehandlingen. Hvis stiftelsen har daglig leder, har daglig leder rett og plikt til å delta i styrets behandling av saker og til å uttale seg, hvis ikke noe annet er bestemt av styret i den enkelte sak. 

Det skal føres protokoll over styrebehandlingen. Protokollen skal minst angi tid og sted, deltakerne, behandlingsmåten og styrets beslutninger. Styremedlem eller daglig leder som ikke er enig i styrets beslutning, kan kreve sin oppfatning innført i protokollen. Protokollen skal underskrives av alle de medlemmer som har deltatt i styrebehandlingen. 

Styret kan treffe beslutning når mer enn halvdelen av styremedlemmene er til stede eller deltar i styrebehandlingen. Styret kan likevel ikke treffe beslutning uten at alle medlemmene av styret så vidt mulig er gitt anledning til å delta i behandling av saken. Har et styremedlem forfall og det finnes varamedlem for ham eller henne, skal varamedlemmet innkalles. 

En beslutning av styret krever at flertallet av de styremedlemmer som deltar i behandlingen av en sak, har stemt for. Ved stemmelikhet gjelder det som møtelederen har stemt for. 

Ved ansettelser anses den valgt eller ansatt som får flest stemmer. Styret kan på forhånd bestemme at det skal holdes ny avstemning dersom ingen får flertall av de avgitte stemmer.  
§ 9 Daglig leder

Styret kan hvis ønskelig på et senere tidspunkt tilsette daglig leder til å forestå den daglige ledelse av stiftelsen. Styret kan utarbeide arbeidsinstruks for den daglige lederen.

§ 10 Revisor
Stiftelsen skal ha statsautorisert revisor som velges av styret i stiftelsen. 
§ 11 Regnskap
Stiftelsen skal føre slikt regnskap som kreves av den til enhver tid gjeldende lovgiving.
§ 12 – Endring av vedtekter

Stiftelsens vedtekter kan endres av et enstemmig styre i stiftelsen. 
Adgangen til å foreta vedtektsendring omfatter dog ikke stiftelsens formål eller andre bestemmelser i vedtektene som det må antas at det ble lagt vesentlig vekt på ved opprettelsen av stiftelsen.

§ 13 – Opphør 

Dersom stiftelsen blir besluttet opphevet, skal dens verdier benyttes til de formål som er nevnt i § 4.

